stališčem Sveta o sprejetju uredbe Evropskega parlamenta in Sveta o spremembi Uredbe (ES) št. 1342/2008 z dne 18. decembra 2008 o določitvi dolgoročnega načrta za staleže trske in ribištvo, ki izkorišča te staleže

2012/0236 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta o sprejetju uredbe Evropskega parlamenta in Sveta o spremembi Uredbe (ES) št. 1342/2008 z dne 18. decembra 2008 o določitvi dolgoročnega načrta za staleže trske in ribištvo, ki izkorišča te staleže

1.Ozadje

Datum predložitve predloga Evropskemu parlamentu in Svetu (dokument COM(2012) 498 final – 2012/236 COD): 12. september 2012 Datum mnenja Evropskega ekonomsko-socialnega odbora: 12. december 2012 Datum stališča Evropskega parlamenta, prva obravnava: 11. junij 2013 Datum predložitve spremenjenega predloga: 3. oktober 2016 Datum sprejetja stališča Sveta: 29. september 2016

2.Cilj predloga Komisije

Uredba Sveta (ES) št. 1342/2008 (v nadaljnjem besedilu: načrt obnovitve staleža trske) je bila sprejeta leta 2008. Načrt je obsegal Severno morje in nekaj sosednjih morij (Kattegat, Skagerrak, vzhodni Rokavski preliv, zahod Škotske in Irsko morje). Njegovi glavni elementi so bila pravila za določitev celotnega dovoljenega ulova (TAC) in ureditev ribolovnega napora z omejitvijo časa, ki ga ribiči lahko preživijo na morju. Tedaj so omejitve ribolovnega napora ob določitvi omejitev ulova v obliki TAC (celotni dovoljeni ulov) veljale za potreben ureditveni instrument, da bi se zmanjšali zavržki rib. V načrtu je bilo predvideno zaporedno in včasih drastično zmanjšanje ribolovnega napora.

Leta 2012 je Komisija predlagala spremembo Uredbe Sveta (ES) št. 1342/2008, da bi se odpravile nekatere pomanjkljivosti načrta, hkrati pa ohranili glavni elementi. Predlog je temeljil na členu 43(2) PDEU in vključeval je določbo, ki bi Svetu dovoljevala podaljšanje ribolovnega napora po štirih zaporednih zmanjšanjih.

Svet je o razmerju med členoma 43(2) in 43(3) PDEU zavzel drugačno stališče in izločil nekatere elemente predloga Komisije (člena 9 in 12) ter sprejel – na podlagi člena 43(3) PDEU – ustrezno uredbo o spremembi načrta obnovitve staleža trske (Uredba Sveta (EU) št. 1243/2012), v kar Evropski parlament ni bil vključen. Uredba o spremembi je prevzela pravilo o možnosti podaljšanja napora po štirih zaporednih zmanjšanjih.

Evropski parlament in Komisija sta na Sodišču izpodbijala to uredbo Sveta z argumentom, da bi bilo treba spremembo o načrtu obnovitve staleža trske sprejeti po rednem zakonodajnem postopku ob popolni vključenosti Evropskega parlamenta v skladu s členom 43(2) PDEU, ne pa po pooblastilih, ki jih ima izključno Svet, na podlagi člena 43(3) PDEU.

S sodbo z dne 1. decembra 2015 v združenih zadevah C-124/13, Evropski parlament proti Svetu, in C-125/13, Komisija proti Svetu, je Sodišče navedeno uredbo Sveta razglasilo za nično, a je njene učinke ohranilo za nadaljnje leto, da bi se v tem času sprejela nova uredba, ki bi temeljila na pravilni pravni podlagi, členu 43(2) PDEU.

Zaradi dejstva, da je Sodišče dovolilo, da se učinki razveljavljene uredbe Sveta ohranijo za nadaljnje leto, je bilo treba nadaljevati pogajanja na podlagi tega predloga Komisije, saj ni bilo na voljo dovolj časa, da bi se pripravil in sprejel nov predlog v letu dni.

Toda od leta 2012, ko je Komisija podala predlog, so se okoliščine občutno spremenile. Z novo osnovno uredbo o SRP (Uredbo (EU) št. 1380/2013) je bila uvedena obveznost, da se do leta 2019 uvede iztovarjanje celotnega ulova vrst, za katere velja omejitev ulova („obveznost iztovarjanja“), tako da ribičem zavržki niso več dovoljeni, pač pa se pri deležih kvote upošteva celoten ulov (postopni datumi začetka veljavnosti te obveznosti so odvisni od ribolovnega območja in vrste rib, ki določajo ribolovno območje). Kadar velja obveznost iztovarjanja, je ureditev ribolovnega napora, katere namen je tudi zmanjšanje zavržkov, postala nepotrebna dodatna regulativna raven. Zato se je Komisija odločila, da v predlogu načrta upravljanja za Baltsko morje (COM(2014) 614) odstopi od ureditve z ribolovnim naporom.

Nova osnovna uredba je uvedla tudi določbo, ki obvezuje Svet, da določi TAC na podlagi največjega trajnostnega donosa. Zaradi tega so pravila določanja TAC v načrtu za obnovo staleža trske zastarela.

3.Pripombe k stališču Sveta

3.1. Splošne pripombe k stališču Sveta:

Stališče Sveta odraža politični dogovor, ki sta ga Evropski parlament in Svet dosegla 29. junija 2016. Komisija ta dogovor podpira.

3.2. Spremembe, ki jih je Evropski parlament sprejel v prvi obravnavi:

Med pogajanji je Evropski parlament spremenil stališče. Zato je stališče, ki ga je imel Evropski parlament v prvi obravnavi, 11. junija 2013, veljalo za manj relevantno za pogajanja.